**15 декабри соли 2022 | Душанбе**

**Пешгуфтор**

Дар поёни сафари кишварии худ ба Тоҷикистон, ман мехоҳам миннатдории худро ба ҳамаи онҳое баён кунам, ки вақт ҷудо карда, бо ман мулоқот намуданд ва тадбирҳои заруриро барои мубориза бо савдои одамон баррасӣ карданд. Ҳаноми сафари худ ман бо вазоратҳо, қурбониёни/зиндамондагони савдои одамон, созмонҳои ғайридавлатӣ, ҳуқуқшиносон, иттифоқҳои касаба, мақомоти ҳифзи ҳуқуқ, гурӯҳҳои гурезаҳо ва созмонҳои байналмилалӣ мулоқот доштам.

Савдои одамон ҳолати ҷиддии нақзи ҳуқуқи инсон аст. Ҳарчанд дар Тоҷикистон барои қабули қонунҳо, татбиқи нақшаҳои амал ва баланд бардоштани сатҳи огоҳӣ дар бораи савдои одамон тадбирҳои назаррас андешида шудаанд, аммо барои ҳимояи қурбониёни савдои одамон чораҳои фаврӣ зарур мебошанд. Ман гузоришҳои ташвишовар ва даҳшатоварро дар бораи бадрафторӣ ва вайронкунии ҳуқуқи муҳоҷирони корӣ, аз ҷумла гузоришҳо дар бораи таҷовуз, лату кӯб ва шиканҷаи занони коргари муҳоҷир шунидам. Зарур аст, ки бо ҳолатҳои беҷазо мондани шахсони гунаҳкор вобаста ба савдои одамон дар ҳамаи шаклҳои истисмор мубориза бурда шавад.

**Пешгирии савдои одамон**

Тадбирҳое, ки ҷиҳати мусоидат ба муҳоҷирати бехатар андешида мешаванд, як қадами муҳим ҷиҳати пешгирии савдои одамон барои меҳнати маҷбурӣ, аз ҷумла имзои созишномаҳои дуҷониба, баланд бардоштани сатҳи огоҳӣ ва ташаббусҳои таҳсилӣ мебошанд. Аммо муҳим аст, ки нобаробарии гендерӣ, ки боиси сӯиистифода аз занони муҳоҷири меҳнатӣ мегардад, эътироф карда шуда, роҳҳои бехатари муҳоҷират ва имкониятҳо барои занони муҳоҷири меҳнатӣ фароҳам карда шаванд, аз ҷумла барои коргарони муҳоҷири дохилӣ, ки дар хатари ҷиддии истисмор қарор доранд.

Кӯшишҳои давомдор барои ҳифзи ҳуқуқҳои муҳоҷирони меҳнатӣ ва оилаҳои онҳо ҷиҳати пешгирӣ аз савдои одамон барои меҳнати маҷбурӣ ва дигар ҳолатҳои поймол шудани ҳуқуқи инсон муҳим хоҳад буд. Баланд бардоштани сатҳи огоҳӣ ва роҳнамоиҳои пеш аз сафар ба муҳоҷирони корӣ ва бастани созишномаҳои дуҷониба бо кишварҳои мақсад тадбирҳои муҳим барои мусоидат ба муҳоҷирати бехатар ва васеъ намудани имкониятҳо барои ҳамаи коргарон ва оилаҳои онҳо мебошад.

Муҳим аст то кафолат дода шавад, ки хатарҳои мушаххасе, ки занони коргари муҳоҷир бо онҳо дучор мешаванд, ба чунин барномаҳои омодасозии пешакӣ (ориентатсионӣ) дохил карда шаванд. Барномаҳои нав, ки бо дастгирии Хазинаи старт-ап барои муҳоҷирати бехатар, хубташкилшуда ва муқаррарӣ (ё Хазинаи трастии бисёршарикӣ барои муҳоҷират - MPTF) ҷиҳати оилаҳои муҳоҷирони меҳнатӣ ва махсусан хонаводаҳои тавассути занон сарваришавандаи дар Тоҷикистон боқимонда, тадбирҳои муҳим барои пешгирии хатарҳои савдои одамон дар оянда мебошанд.

Тарзи мониторинг ва иҷозатномадиҳии агентиҳои бакорҷалбкунӣ ва ҳамаи миёнаравҳои бакорҷалбкунӣ бояд бознигарӣ карда шаванд ва ҷазоҳои муассир, муносиб ва боздоранда нисбат ба ҳамаи агентиҳои ҷалбкунанда, ки ба савдои одамон машғуланд, ҷорӣ карда шаванд. Сарфи назар аз нигарониҳои ҷиддии марбут ба агентиҳои бакорҷалбкунӣ ва сӯиистифода аз муҳоҷирони корӣ, аз ҷумла ҷалб кардан ба савдои одамон барои меҳнати маҷбурӣ ва истисмори ҷинсӣ, гунаҳкорон беҷазо боқӣ мемонанд ва чораҳои минбаъда заруранд. Бояд чораҳои лозимӣ андешида шаванд, ки иқдомҳои ахлоқии бакорҷалбкунӣ қабул карда шаванд ва санҷиши зарурӣ нисбат ба пешниҳодҳо барои таъмини кор дар кишварҳои мақсад анҷом дода шавад.

Уҳдадорӣ ҷиҳати гуногунсозӣ ва тавсеаи имкониятҳои муҳоҷират қобили таҳсин ва истиқбол аст. Таъмин кардани дастгирӣ ва кумак аз ҷониби кормандони консулгарӣ ва сафоратҳо барои муҳоҷирони меҳнатӣ ва оилаҳои онҳо хеле муҳим аст. Тақвияти тавонмандии сафоратҳо ва консулгариҳо ҷиҳати ҳифзи ҳуқуқҳои муҳоҷирони кории тоҷик ва аъзои оилаҳои онҳо дар хориҷа, аз ҷумла тавассути бастани созишномаҳои дуҷониба оид ба кумаки консулӣ ва ҳамкориҳои байналмилалӣ ва омӯзонидани мунтазами кормандони консулӣ оид ба ҳуқуқҳои шахсони савдошуда ба ҳимоя, репатриатсия ва хавфҳои савдо шудани муҳоҷирони меҳнатӣ муҳим мебошад.

Хавфҳои хариду фурӯши одамон дар дохили кишвар барои меҳнати маҷбурӣ бояд бо таваҷҷуҳ ба бахшҳои зери хавф қарордошта, ба монанди сохтмон, истихроҷи маъдан ва кишоварзӣ баррасӣ шаванд. Барои пурқувват гардондани назорати меҳнатӣ, кафолат додани мустақилияти мақомоти назорати меҳнат, дастгирӣ намудани ҳуқуқҳои коргарон чораҳои минбаъда зарур мебошанд.

Таҳти роҳбарии Кумитаи кор бо ҷавонон ва варзиш корҳои оммавию фаҳмондадиҳии бомаксад дар байни ҷавонон, аз ҷумла дар деҳот гузаронида мешаванд. Бо дарназардошти сатҳи баланди бекории ҷавонон ва аҳолии ҷавони Тоҷикистон, мушкилот ҳанӯз ҳам зиёданд.

Давраҳои омӯзишии ҳамаҷониба барои сарҳадчиён баргузор карда шуданд. Ман бо сарҳадбонон вохӯрдам ва аз гузаргоҳи сарҳадии байни Тоҷикистону Афғонистон аз тариқи дарёи Панҷ боздид кардам. Омӯзиши давомдор оид ба рӯйкардҳои ба ҳуқуқи инсон асосёфтаи вобаста ба савдои одамон ва ҳуқуқҳои инсон дар сарҳадҳо, аз ҷумла оид ба ҳуқуқ барои дархост ва касб намудани паноҳандагӣ, муайян кардани қурбониёни савдои одамон барои ҳамаи шаклҳои истисмор муҳим мебошад. Таваҷҷуҳ ба хавфҳо ва нишондиҳандаҳои савдои кӯдакон низ муҳим аст.

**Ҷанбаҳои гендерии савдои одамон, доғи нанг ва табъиз**

Таваҷҷуҳи маҳдуд ба савдои дохилии одамон дар Тоҷикистон ва огоҳии маҳдуд дар бораи савдои дохилии одамон боиси нигаронии ҷиддӣ мебошад. Савдои одамон барои истисмори ҷинсӣ дар дохили кишвар то андозае ноаён боқӣ мондааст ва муносибатҳои табъизомез нисбат ба занон ва духтарон, мавриди доғи нанг қарор гирифтани (стигматизатсияи) қурбониёни савдои одамон ва стереотипҳои гендерии табъизомез, ки махсусан ба қурбониёни истисмори ҷинсӣ таъсир мерасонанд, имкон медиҳад, ки савдои одамон беҷазо идома ёбад. Чунин табъиз дар амал ҳамчунин дастрасии қурбониёнро ба ҳимоя маҳдуд мекунад ва имкон медиҳад, ки чархаи (сикли) савдои одамон ва савдои такрории одамон идома биёбад.

Огоҳӣ дар бораи савдои одамон барои истисмори ҷинсӣ дар Тоҷикистон маҳдуд аст. Талошҳои бештар лозим мебошанд, ки чораҳо оид ба таъмини баробарии гендерӣ, иқдомот оид ба мубориза бар зидди зӯроварии ҷинсӣ, гендерӣ ва зӯроварӣ дар оила, ҳамчунин хавфҳои савдои занон ва духтаронро бартараф намоянд.

Бештари занони деҳот дар бахши ғайрирасмӣ кор мекунанд ва метавонанд ба сабаби камбизоатӣ, табъиз, дастрасии маҳдуд ба таҳсилот, шуғл ва холигоҳҳои назаррас дар ҳифзи иҷтимоӣ бо хавфҳои истисмор, аз ҷумла савдои одамон барои меҳнати иҷборӣ ва истисмори ҷинсӣ рӯ ба рӯ шаванд. Бевазанони мардони муҳоҷир, занони аз шавҳар ҷудошуда ва оилаҳои муҳоҷирони меҳнатӣ, ки дар Тоҷикистон боқӣ мондаанд, махсусан дар маърази хавф қарор доранд. Тақвияти тадбирҳо ҷиҳати таъмини баробарии гендерӣ ва тавонмандсозӣ барои пешгирии савдои одамон бисёр муҳим мебошад.

**Ҳимояи гурезаҳо, берун накардан (барнагардонидан) ва бешаҳрвандӣ**

Ҳимояе, ки дар гузашта ба гурезаҳои афғон пешниҳод шуда буд, баланд арзёбӣ карда мешавад. Бо вуҷуди ин, вазъият акнун андешидани чораҳои фавриро талаб мекунад, то ки гурезаҳо ва паноҳҷӯён дар хавфи истисмор қарор нагиранд. Бақайдгирии паноҳҷӯён ва гурезаҳо бояд ба таври таъҷилӣ дубора оғоз шавад. Вазъияти феълӣ барои гурезаҳо бисёр хатарнок аст ва метавонад хавфҳои истисмор, аз ҷумла савдои одамонро ба вуҷуд орад.

Ҳуқуқи ҷустуҷӯи паноҳгоҳ ва истифода аз паноҳгоҳ бояд пурра ҳифз карда шавад. Тавсияҳои Комиссари олии СММ оид ба гурезаҳо (UNHCR) оид ба барнагардонидани гурезаҳо ба Афғонистон бояд риоя карда шаванд. Муҳофизат аз баргардонидани маҷбурии гурезаҳо бояд бо дарназардошти хавфҳои гендерии таъқибот дар Афғонистон, аз ҷумла савдои одамон таъмин карда шавад.

Коҳиши бешаҳрвандӣ барои пешгирии савдои шахсони бешаҳрванд муҳим мебошад ва тадбирҳои то имрӯз андешидашуда қобили таҳсин мебошанд. Талошҳои давомдор барои коҳиш додани бешаҳрвандӣ ва идома додани бақайдгирии таваллуди ҳамаи кӯдакон зарур аст.

**Савдои одамон дар минтақаҳои низоъ ва баргардонидани одамон аз минтақаҳои низоъ**

Уҳдадориҳои Ҳукумат барои баргардонидани занону кӯдакон аз минтақаҳои низоъ дар Ироқ ва Сурия қобили таҳсин аст. Дар минтақаҳои низоъ дар Ироқ ва Сурия, махсусан барои занон ва кӯдакон, хавфҳои ҷиддии савдои одамон вуҷуд доранд. Бисёре аз занон ва кӯдаконе, ки ба минтақаҳои низоъ сафар кардаанд, эҳтимол мавриди савдои одамон қарор гирифтаанд. Муҳим аст, ки ҳуқуқҳои онҳо ҳамчун қурбониёни савдои одамон ҳифз карда шаванд. Барои кӯдаконе, ки аллакай аз Ироқ ба ватан баргардонида шудаанд ва мавриди ғамхории давлат қарор доранд, муҳим аст, ки манфиатҳои беҳтарин ва ҳуқуқҳои онҳо ҳимоя карда шаванд. Таъмин намудани кумаки равонӣ, таълимӣ ва ёрии тиббӣ қобили таҳсин мебошад. Бо дарназардошти таъсири манфии дар муассисаҳои махсус қарор гирифтан барои кӯдакон, дубора муттаҳидшавии кӯдакони ба ватан баргардонидашуда бо оилаҳои онҳо бояд пас аз муайян кардани манфиатҳои беҳтарини онҳо таъмин карда шавад. Бо дарназардошти уҳдадориҳои кишвар дар чорчӯби Конвенсия оид ба ҳуқуқи кӯдак ва Протоколи иловагӣ оид ба ҷалби кӯдакон дар муноқишаҳои мусаллаҳона, идома додани талошҳо барои пешгирии савдои одамон ба минтақаҳои низоъ муҳим аст.

Савдои кӯдакон, аз ҷумла дар зимни ҷалб шудан (вербовка) тавассути гурӯҳҳои мусаллаҳ ё террористӣ барои мақсадҳои ҷинояткории маҷбурӣ, меҳнати маҷбурӣ ё истисмори ҷинсӣ, бисёр нигаронкунанда мебошад. Чораҳои ҷавобии давлат ба хавфҳои савдои кӯдакон бояд ҳуқуқҳои инсони кӯдакон-қурбониёнро таъмин намуда, ба қонунҳои байналмилалӣ дар бахши ҳуқуқи инсон мувофиқат кунанд.

**Ҳуқуқҳои ЛГБТК**

ЛГБТК дар ҷомеа бо табъиз ва дар гузориш додан дар бораи савдои одамон, махсусан бо мақсади истисмори ҷинсӣ бо душвориҳои зиёд рӯ ба рӯ мешаванд. Кумак ва ҳимоя маҳдуд аст ва дар бораи хавфҳои мушаххасе, ки ЛГБТК дучор мешаванд ва ниёзҳои онҳо ба ҳимоя огоҳии кам вуҷуд дорад. Табъиз ва зӯроварӣ ба дастрасии ЛГБТК- қурбониёни савдои одамон ба адолати судӣ монеъ мешаванд. Барои бартараф намудани шаклҳои байнисоҳавӣ ва бисёрҷанбаи табъиз, ки ЛГБТК-и қарордошта дар хавфи савдои одамон дучор мешаванд, чораҳои фаврӣ зарур мебошанд.

**Кумак ба қурбониёни/зиндамондагони савдои одамон ва ҳимояи онҳо**

Муайян кардани қурбониёни савдои одамон уҳдадории мусбати давлат мебошад, ки мутобиқи Протоколи Палермо ва ҳуқуқи байналмилалии ҳуқуқи инсон талаб карда мешавад. Давлат бояд барои муайян намудан, кумак кардан ва таъмини ҳимояи қурбониён чораҳо андешад, агар нишонаҳои қобили қабули савдои одамон вуҷуд дошта бошанд. Тасаввуроти қолабӣ (стереотипӣ) дар бораи қурбониёни зан боқӣ мондааст ва ман аз хоҳиш надоштан барои бовар кардан ба заноне, ки аз таҷрибаи худ дар бораи савдои одамон, махсусан истисмори ҷинсӣ хабар медиҳанд, нигарон мебошам.

Давлат бояд таъмин намояд, ки кумак ба қурбониён ҳар чӣ зудтар ва бидуни табъиз расонида шавад. Ҳарчанд чораҳо оид ба расонидани кумак ба қурбониён қабул карда шудаанд, онҳо ба таври назаррас аз дастгирии лоиҳаҳои махсус вобаста мебошанд. Маблағгузории устувор ва афзоишёбанда бояд ба созмонҳои ғайридавлатӣ, ки дар шарикӣ кор мекунанд, таъмин карда шавад, то ки кумак ба қурбониён бечунучаро ва барои муддати тӯлонӣ то комилан шифо ёфтани онҳо ва шикастани сикли савдои одамон ва савдои такрории одамон расонида шавад. Барои қурбониҳое, ки дар хориҷа мавриди истисмор қарор гирифтаанд, кӯмак барои барқароршавӣ пас аз бозгашт аксари вақтҳо танҳо тавассути дастгирии ҷомеаи шаҳрвандӣ дар муддати маҳдуд таъмин карда мешавад.

Густариши ҳифзи дарозмуддати иҷтимоӣ, имкониятҳои шуғл, таҳсилот ва омӯзиши касбӣ, инчунин кумаки равонию тиббӣ, хидматрасониҳои солимии репродуктивӣ ва ҷинсӣ бояд ба ҳамаи қурбониён таъмин карда шаванд. Ман гузоришҳои оилаҳоеро шунидам, ки онҳо захираҳои маҳдуд доранд ва кӯшиш мекунанд, ки барои пардохти парвозҳои бозгашт ва ёрии таъҷилии тиббӣ ба қурбониёни савдои одамон маблағ ҷамъ намоянд. Маҳдудияти паноҳгоҳ, инчунин набудани манзилҳои махсус ва бехатар барои қурбониён берун аз шаҳри Душанбе боиси нигаронии ҷиддӣ мебошанд.

**Кумаки ҳуқуқӣ**

Кумаки ҳуқуқӣ барои қурбониён муҳим мебошад ва маълум аст, ки барои таъмини дастрасӣ ба адолати судӣ васеъ намудани кумаки ҳуқуқӣ ба ҷабрдидагон фавран зарур аст. Пешниҳоди барвақти кумаки ҳуқуқӣ барои таъмини ҳифзи ҳуқуқҳои қурбониён, шиносоӣ ва ҳимояи самарабахши онҳо муҳим мебошад. Ҳуқуқи қурбониён ба кумаки ҳуқуқӣ бояд дар тамоми мурофиаҳои судӣ, аз ҷумла барои қурбониёне кафолат дода шавад, ки дар минтақаҳои деҳот зиндагӣ мекунанд.

Ман аз кори олие, ки адвокатҳо дар расонидани кумак ба қурбониён анҷом додаанд, мутаассир шудам. Бо вуҷуди ин, хавфҳои таъқиб аз ҷониби савдогарони одамон назаррас ҳастанд ва дастгирии баъдӣ барои ҳифзи мустақилияти адвокатҳо ва мақомоти судӣ зарур мебошад.

**Шарикӣ бо созмонҳои ғайридавлатӣ ва нақши ҷомеаи шаҳрвандӣ**

Муҳити мусоид барои ҷомеаи шаҳрвандӣ ва ҳомиёни ҳуқуқи инсон барои амалҳои самарабахш бар муқобили савдои одамон муҳим аст, тавре ки дар Протоколи Палермо ва ҳуқуқи байналмилалии ҳуқуқи инсон эътироф карда шудааст. Барои пурзӯр намудани нақши ҷомеаи шаҳрвандӣ ва ҳомиёни ҳуқуқи инсон, ки дар мубориза бар зидди савдои одамон, аз ҷумла тавассути таъмини маблағҳо ва захираҳои кофӣ кор мекунанд, дастгирии баъдӣ зарур мебошад.

**Дастрасӣ ба воситаҳои ҳимоя ҳуқуқӣ: ҷубронпулӣ**

Барои таъмини дастрасии самарабахш ба ҷуброн барои вайрон кардани ҳуқуқи инсон, ки қурбониёни савдои одамон бо онҳо рӯ ба рӯ мешаванд, аз ҷумла барои дуздии музди меҳнат ва тамоми зарари расонидашуда ба қурбониён бояд чораҳо андешида шаванд. Ба қурбониён дар таъмини ҷуброн бояд кумаки ҳуқуқӣ расонида шавад. Ташкил ва татбиқ намудани фонди давлатии чубронпулӣ бисёр муҳим аст. Барои қурбониҳое, ки дар кишварҳои мақсад мавриди истисмор қарор гирифтаанд, ҷубронпулӣ хеле кам таъмин карда мешавад.

**Тафтишоти самарабахши ҳолатҳои савдои одамон**

Ташкил намудани шуъбаи махсуси тафтишот, омӯзиш ва такмили ихтисос оид ба масъалаҳои савдои одамон дар назди Вазорати корҳои дохилӣ мувофиқи мақсад мебошад. Тренинг оид ба тафтиши ҳолатҳои савдои одамон ва расонидани кумак ба қурбониёни савдои одамон баргузор карда шудааст.

Барои қурбониёни савдои одамон, ки ба Тоҷикистон бармегарданд, чораҳои иловагӣ талаб карда мешаванд, то ки тафтишот бо дарназардошти осеби равонӣ, ҳассосияти гендерӣ ва мусоидат ба баробарии гендерӣ гузаронида шаванд. Барои бартараф намудани ғаразҳои гендерӣ ва муносибатҳои табъизомез дар раванди тафтишот ва татбиқи адолати судӣ ҷиҳати таъмини дастрасии муассир ба адолати судӣ барои ҳамаи қурбониёни савдои одамон талошҳои давомдор бояд анҷом дода шаванд. Ин ҳамчунин барои тақвияти самарабахшии тафтишот ва мубориза бар зидди беҷазо мондани ҷинояти вобаста ба савдои одамон муҳим аст. Муҳим он аст, ки тафтишот боиси зиёд шудани сарбории қурбониён нашавад ва методҳои тафтишот як қатор далелҳоро барои дастгирӣ кардани таъқибот, осеби қурбониён ва хавфҳои дубора осеб дидани онҳо ҷамъоварӣ намоянд.

Таҳкими давомдори ҳамкории байналмилалӣ ҷиҳати таъмини тафтишоти самарабахши ҷиноятҳои вобаста ба савдои одамон бо дарназардошти хусусияти фаромиллии баъзе ҷиноятҳои вобаста ба савдои одамон муҳим аст. Афзоиши иштироки занон фаъолияти милитсия ва тафтишот дар ҳамаи сатҳҳо муҳим мебошад.

**Технологияҳои рақамӣ**

Истифода аз технологияҳои рақамӣ аз ҷониби савдогарони одамон барои ба хидмат ҷалб намудани (вербовка) қурбониён, аз ҷумла кӯдакон, дар давраи пандемияи COVID-19 афзоиш ёфтааст. Тақвияти давомдори тавоноии тафтишотӣ барои ҳалли мушкилоти вобаста ба истифодаи технологияҳо аз ҷониби савдогарони одамон бо риояи ҳуқуқи байналмилалии ҳуқуқи инсон муҳим аст. Барномаҳо барои пешбурди амнияти Интернет, махсусан барои кӯдакон, баланд арзёбӣ карда мешаванд ва бояд дар оянда низ васеъ карда шаванд.

**Мустақилияти мақомоти судӣ**

Омӯзиши кормандони мақомоти судӣ оид ба савдои одамон ба анҷом расида, таҷрибаи судӣ ба таври доимӣ таҳлил карда мешаванд ва барои ҳамаи сатҳҳои мақомоти судӣ тавсияҳо дода мешаванд. Омӯзиши давомдори кормандони мақомоти судӣ оид ба қонунҳои байналмиллалии вобаста ба савдои одамон ба анҷом расидааст. Масъалаҳои вобаста ба мустақилияти мақомоти судӣ, аз ҷумла дар робита ба таъхир дар баррасии парвандаҳо оид ба савдои одамон ба миён гузошта шуданд.

**Ҳуқуқҳои шахсони дорои маъюбият**

Харитаи роҳ барои ба тасвиб расонидани Конвенсияи СММ оид ба ҳуқуқи маъюбон истиқбол карда мешавад. Шахсони дорои маъюбият, аз ҷумла, кӯдакони дорои маъюбият метавонанд таҳти хавфи махсуси савдои одамон барои истисмори гадоӣ, меҳнати маҷбурӣ ё истисмори ҷинсӣ қарор гиранд. Вазъиятҳои вобастагӣ мумкин аст ба суиистифода аз мавқеияти осебпазирӣ оварда расонанд.

Доғи нанг ва табъиз нисбат ба кӯдакони дорои маъюбият ҳамчунон нигаронкунанда боқӣ монда, хавфҳои савдои одамонро афзоиш медиҳанд. Душвориҳо дар гузориш додан дар бораи савдои одамон ё хавфҳои савдои одамон ҳамчунин метавонанд ба вуҷуд оянд. Чораҳо оид ба пешгирии савдои одамон бояд пешниҳоди иттилоотро дар шаклҳои дастрас ба шахсони дорои маъюбият дар бар гиранд.

Тасвиб ва татбиқ намудани Конвенсия оид ба ҳуқуқи маъюбон барои таъмини ҳифзи ҳуқуқҳои шахсони дорои маъюбият-қурбониёни савдои одамон ва дастрасии самарабахш ба адолати судӣ, аз ҷумла тавассути фароҳам овардани шароити оқилона дар ҳамаи мурофиаҳои судӣ муҳим аст.

**Савдои кӯдакон**

Барои мубориза бо меҳнати кӯдакон, ки метавонад хавфи савдои кӯдаконро дар бар гирад, талошҳои зиёд анҷом дода шудаанд. Ҷалби кӯдакон ба шаклҳои бадтарини меҳнати кӯдакон мумкин аст бо савдои кӯдакон робита дошта бошад ва бояд чунин эътироф карда шавад. Бо дарназардошти боқӣ мондани табъиз нисбат ба духтарон ва тасаввуроти қолабии (стереотипҳои) зараровари гендерӣ, талошҳои давомдор барои мубориза бо издивоҷи бармаҳал ва маҷбурии кӯдакон зарур мебошад, ки мумкин аст бо савдои одамон алоқаманд бошад.

Кӯдаконе, ки ба сабаби муҳоҷирати байналмилалӣ ва дохилӣ аз оилаҳои худ ҷудо шудаанд, мумкин аст махсусан дар маърази хавфи истисмор қарор гиранд ва чораҳои баъдии ҳадафманд барои пешгирии ҳолати мазкур зарур мебошанд. Кӯдакони кӯчагард (хиёбонӣ) ба истисмор, аз ҷумла савдои одамон барои истисмори гадоӣ ва истисмори ҷинсӣ осебпазир мебошанд. Таъсири пандемияи COVID-19 хавфҳои истисмори ҷинсӣ аз тариқи онлайнро афзоиш дод ва барои муҳофизат аз чунин хавфҳо чораҳои бештар фаъол зарур мебошанд. Ҳуқуқҳои кӯдакон дар муҳити рақамӣ бояд ҳифз карда шаванд. Камбизоатии кӯдакон ва тасаввуроти қолабии зараровари гендерӣ низ ба хавфҳои савдои одамон мусоидат мекунанд ва онҳо бояд дар нақшаҳои ояндаи амал дар назар гирифта шаванд.

**Маълумот ва таҳқиқот**

Талошҳо барои беҳтар намудани пешниҳоди маълумотҳои гурӯҳбандишуда аз ҷониби Вазорати корҳои дохилӣ анҷом дода шудаанд. Таҳқиқот ва дастгирии баъдии робитаи мутақобил бо шабакаи васеътари муҳаққиқон барои таҳлили савдои дохилии одамон, савдои кӯдакон, ҷанбаҳои гендерии савдои одамон барои истисмори ҷинсӣ ва таъсири тасаввуроти қолабии зараровари гендерӣ муҳим аст.

**Иштироки зиндамондагон ва роҳбарии зиндамондагон дар барномаҳо оид ба мубориза бар зидди савдои одамон**

Дар Нақшаи нави миллии амал бояд чораҳо барои таъмин намудани он андешида шаванд, ки зиндамондагони савдои одамон пурра дар тарҳрезӣ ва татбиқ намудани чорабиниҳо оид ба мубориза бар зидди савдои одамон иштирок намоянд. Захираҳо ва маблағгузорӣ бояд барои дастгирии барномаҳо ва созмонҳои ҷомеаи шаҳрвандӣ, ки аз ҷониби қурбониёни савдои одамон роҳбарӣ карда мешаванд, таъмин карда шаванд.

Ман умедвор мебошам, ки ҳамкорӣ барои мубориза бо вайронкунии ҷиддии ҳуқуқи инсони қурбониёни савдои одамон идома меёбад.